text: Positive læge-meldinger fra USA om Anders Tesgaard
  26 juni 2015 kl. 19.32
  Fredag aften kommer der positive meldinger fra lægerne i USA om tilstanden hos den alvorligt kvæstede ekstremrytter Anders Tesgaard fra Esbjerg.
  Der er nu kommet svar fra MR-scanningen. Scanningen afdækker, at Anders Tesgaard har flere mindre læsioner i hjernen, men hjernestammen er intakt, hvilket er positivt.
  Anders Tesgaard har mange brud efter påkørslen - 12 brækkede ribben i højre side og to i venstre. Højre side af kindbenet er også brækket samt kæben. Desuden var begge lunger punkteret.
  Hans tilstand er fortsat kritisk, lyder det fra TV SYDs fotograf Kim Gram, der er med i USA for at lave en reportage om det ekstreme cykelløb 4800 km. på tværs af Amerika.
  